KOMISIJOS REGLAMENTAS (EB) Nr. 239/2007
2007 m. kovo 6 d.
nustatantis išsamias Tarybos reglamento (EEB) Nr. 404/93 taikymo taisykles dėl pranešimų teikimo tvarkos bananų sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 404/93 dėl bendro bananų rinkos organizavimo (1), ypač į jo 29a straipsnį,
kadangi:
(1)
2006 m. gruodžio 19 d. Tarybos reglamentu (EB) Nr. 2013/2006, iš dalies keičiančiu reglamentus (EEB) Nr. 404/93, (EB) Nr. 1782/2003 ir (EB) Nr. 247/2006 dėl bananų sektoriaus, bendrame bananų rinkos organizavime buvo atlikta svarbių dalinių pakeitimų, kurie įsigalioja nuo 2007 m. sausio 1 d.
(2)
Visų pirma buvo panaikintos su kompensacine pagalba susijusios nuostatos. Tačiau siekdama prižiūrėti bananų rinkos veikimą, Komisija turėtų ir toliau gauti informacijos apie Bendrijoje užaugintų bananų auginimą ir pardavimą. Reikėtų nustatyti taisykles, pagal kurias valstybės narės teiktų tokią informaciją. Tokie pranešimai turi būti suderinami su informacija, pateikta dėl ankstesnės pagalbos, ir tuo pat metu jie turi būti kuo labiau supaprastinti. Todėl reikėtų išbraukti su tokiais pranešimais susijusias nebereikalingas nuostatas, pateiktas 2005 m. gruodžio 9 d. Komisijos reglamento (EB) Nr. 2014/2005 dėl bananų, skirtų laisvai apyvartai, taikant Bendrojo muitų tarifo muito normą, importo į Bendriją licencijų (2) 2 straipsnio 1 dalies d punkte. Todėl reikėtų iš dalies pakeisti Reglamentą (EB) Nr. 2014/2005.
(3)
Šiame reglamente numatytos priemonės atitinka Šviežių vaisių ir daržovių komiteto nuomonę,
PRIĖMĖ ŠĮ REGLAMENTĄ:
1 straipsnis
1. Valstybės narės kiekvieno ataskaitinio laikotarpio pranešime Komisijai nurodo šią informaciją:
a)
Bendrijoje užaugintų bananų kiekį, kuris yra parduodamas:
i)
auginimo regione;
ii)
už auginimo regiono ribų;
b)
Bendrijoje užaugintų žalių bananų, kurie parduodami jų auginimo regione, vidutinę pardavimo kainą vietos rinkoje;
c)
žalių bananų, kurie buvo užauginti Bendrijoje ir parduodami už auginimo regiono ribų, vidutines pardavimo kainas pristatymo į pirmąjį iškrovimo uostą etape (prekės neiškrautos);
d)
numatomus a, b ir c punktuose nurodytą informaciją dviem vėlesniais ataskaitiniais laikotarpiais.
2. Auginimo regionai yra:
a)
Kanarų salos;
b)
Gvadelupa;
c)
Martinika;
d)
Madera, Azorai ir Algarvė;
e)
Kreta ir Lakonija;
f)
Kipras.
3. Ataskaitiniai laikotarpiai kalendoriniais metais yra:
a)
sausio-balandžio mėn.;
b)
gegužės-rugpjūčio mėn.;
c)
rugsėjo-gruodžio mėn.
Kiekvieno ataskaitinio laikotarpio pranešimai pateikiami ne vėliau kaip iki antro mėnesio, einančio po ataskaitinio laikotarpio, penkioliktos dienos.
4. 1 dalyje minėta informacija bus perduodama Komisijos nurodyta elektronine sistema.
2 straipsnis
Reglamento (EB) Nr. 2014/2005 2 straipsnio 1 dalis išbraukiama.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 6 d.